Diit 147
Liakɛ Kuoth kɛ ti̱etdɛ kɛ Jɛ-ru-tha-lɛm
1
Liakɛ Kuoth Nhial!
Agɔaa ɛn ɣöö banɛ
Kuothdan puany,
kɛ ɣöö ɛ cuɔ̱ɔ̱ŋ
kä ɛ tɛ̈th lɔaac,
ɛn ɣöö banɛ jɛ puany kɛ diit.
2
Ci Kuoth Nhial Jɛ-ru-tha-lɛm täth,
kä cɛ ji̱ I-thɛ-rɛl
luɔ̱ɔ̱c jɔk pɛɛcä.
3
Kä cɛ nɛy tin ci lo̱ckiɛn baath
nyɔk kɛ buɔ̱m,
kä cɛ buɔ̱ɔ̱tkiɛn jakä gɔw.
4
Kä jɛn ŋäcɛ pek ciɛri,
kä cɛ kɛn diaal mockɛ ciööt.
5
Kuääran di̱tdɛ,
kä tëë kɛ buɔ̱m mi di̱i̱t.
Kä ŋäc ŋɔaanidɛ /ca dëë
luäŋ kɛ thëm.
6
Kä jɛn Kuoth Nhial
kapɛ ga̱y nhial,
kä yorɛ ji̱ nyuɔɔni piny.
7
Ki̱etdɛ Kuoth Nhial diit
tɛthä lɔaac,
ki̱etdɛ Kuothdan diit kɛ thom.
8
Kä cɛ nhial thiäŋ kɛ pua̱a̱r,
kä cɛ nhiaal rialikä
kɛ kui̱ piɛny,
kä cɛ juaac jakä
wuɔ̱thni päämni.
9
Kä cɛ ley moc mi̱ethdiɛn,
kä mi̱i̱thɛ dɛy diitni
mi cikɛ ciöt.
10
/Ci lɔcdɛ tɛth kɛ buɔ̱m
jiöŋkööri,
kä /ci lɔcdɛ tɛth
kɛ pual ran,
11
duundɛ ɣöö tɛth lɔc Kuɔth Nhial
kɛ nɛy tin luɔ̱thkɛ jɛ,
kɛnɛ nɛy tin ŋa̱thkɛ ni nhökdɛ
mi thil pek.
12
Liakɛ Kuoth Nhial
lö Jɛ-ru-tha-lɛm!
Liakɛ Kuothdu lö Dha-yɔn!
13
Kä cɛ thiekni wecdun jakä bum,
kä cɛ gaatku poth rɛydu.
14
Kä cɛ ji̱ moc mal
kɛ ji̱ thieekädu,
kä cɛ ji̱ moc kɛ bɛl ti gɔw.
15
Jɛn cɛ ruacdɛ la̱t wi̱c muɔ̱ɔ̱n,
kä cua ruacdɛ la̱t kɛ pɛ̈th.
16
Kä cu thäc ɣɔw kum ce̱tkɛ pa̱ta̱n,
kä cuɛ pi̱w tin ca rɔ̱ käp
ruɔr piny ce̱tkɛ ŋɛ̈th.
17
Kä cuɛ nhiaal guiiyni yuɔr piny
ce̱tnikɛ dööl,
kä ɛŋa mi dëë kɔ̱c in cɛ
ja̱k luäŋ kɛ ruɔ̱t?
18
Kä cuɛ ruacdɛ lat,
kä cu pi̱ tin ca rɔ käp dhia̱y.
Kä cuɛ jiɔamdɛ jakä put,
kä cuɛ pi̱w cu lɔk.
19
Kä cuɛ ruacdɛ la̱r Je-kɔb,
kä cuɛ ŋuɔ̱tkɛ kɛnɛ luëëkɛ
la̱r I-thɛ-rɛl.
20
/Kenɛ lät inɔ kɛ döör tin kɔ̱ŋ,
kui̱c kɛn ŋuɔ̱tkɛ.
Liakɛ Kuoth Nhial!
